สองวันนี้มีโอกาสมาทำงานที่เชียงใหม่ บังเอิญวันแรกเครื่องบิน delay มาก ถึงเชียงใหม่ดึกเลยไปลองร้าน "ข้าวเหนียว-ไก่ทอดเที่ยงคืน"นี้ ร้านนี้ตั้งอยู่แถวกำแพงดินเปิดสี่ทุ่ม เป็นร้านเดียวในถนนเส้นนี้ที่มีคนยืนรอมากมายหาง่าย การจอดรถค่อนข้างลำบากเพราะต้องแย่งกันจอดข้างถนน เช่นเดียวกับในร้านที่ต้องแย่งโต๊ะกันหลังสี่ทุ่มครึ่ง บรรยากาศของร้านจะดิบมากๆ โต๊ะเก้าอี้เก่าตั้งอยู่ระเกะระกะ มีอยู่สิบโต๊ะ ความสะอาดปานกลาง คะแนนบรรยากาศสามดาวจากห้าดาว การบริการเป็นมิตรดี มีการเอาน้ำขวดแช่เย็นมาเสริฟทันทีที่นั่งลงแต่เนื่องจากคนเยอะจึงต้องรอของทอดทั้งหมดนานพอสมควร คะะแนนการบริการสามดาวเช่นเดียวกัน พอถึงอาหารสิ่งที่ค้นพบโดยไม่คาดคิดมาก่อนคือ"น้ำพริกฮ้า"อร่อยสุดยอดขั้นอรหันต์ทีเดียว พริกหนุ่มเลือกเฟ้นมาอย่างดี มีความสดและความเผ็ดปานกลาง สัดส่วนการผสมปลาร้าเผากำลังพอดี จานนี้ควรสั่งชุดใหญ่เพราะจะหมดโดยเร็ว คะแนนเต็มล้นห้าดาว จานเด่นอีกจานคือ"น้ำพริกตำแดง"ใช้พริกแห้งและปลาแห้งโขลกผสมเครื่องน้ำพริกซึ่งไม่ทราบว่ามีอะไรบ้างแต่บอกได้เลยว่าอร่อยมาก ให้คะแนนเต็มห้าดาว การกินหมูทอดไก่ทอดตับทอดของชาวล้านนา ถ้าไม่สั่ง"น้ำพริกฮ้า"หรือ"น้ำพริกต๋าแดง"มาจิ้มกินด้วยจะไม่อร่อยอย่างเด็ดขาด ส่วนจานประกอบสำคัญคือ"ข้าวเหนียว"นั้นนึ่งได้นุ่มนวลถึงใจจริงๆ ให้คะแนนสี่ดาว การกินข้าวเหนียวด้วยมือต้องล้างมือให้สะอาดก่อนแล้วเริ่มที่การจับของทอดด้วยมือ น้ำมันจากของทอดจะทำให้ข้าวเหนียวไม่ติดนิ้วตลอดมื้อ ของทอดของร้านนี้ที่เด่นๆคือ"ไก่ทอด"จะเป็นแบบล้านนาแท้ คือจะแห้งหน่อยหนังกรอบนิดๆ จานนี้ให้คะแนนสี่ดาว หากใครหวังว่าไก่ทอดแบบล้านนาควรจะเหมือนไก่ทอดหาดใหญ่หรือไก่ทอดฮ่องกงก็จะผิดหวังอย่างแน่นอน ส่วน"หมูสามชั้นทอด"ทางร้านพยายามทำให้ส่วนหนังกรอบ จิ้มกับ"น้ำพริกฮ้า"จะเหมาะเจาะมาก ให้คะแนนสี่ดาว "ไส้อั่ว"รสชาติปานกลางให้คะแนนสามดาว "ซี่โครงหมูทอด"ใช้ชิ้นโตไปหน่อย รสชาติเนื้อหมูติดกระดูกประมาณสามดาว สนนราคาของร้านนี้จะเป็นเช่นเดียวกับร้านอาหารส่วนใหญ่ในเชียงใหม่คือไม่แพง หากใครต้องการซื้อน้ำพริกกลับบ้านสามารถซื้อ"น้ำพริกค๋าแดง"บรรจุกล่องได้ ส่วน"น้ำพริกฮ้า"นั้นจะบูดเสียง่ายเพราะเป็นของสด หากจะซื้อกลับบ้านต้องสามารถเอาไปแช่ในน้ำแข็งจนกว่าจะถึงเวลาทาน